पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन में आपदा को अवसर में बदलने का नारा कुछ लोगों ने गलत धंधे अपनाने के लिए काम में ले लिया। राजस्थान में लगे लॉकडाउन में नियत समय के अलावा अन्य समय में आपूर्ति के लिए हथकड़ शराब बनाने का धंधा करने वाले एक कारखाने पर पुलिस ने रविवार को कार्रवाई की। पुलिस को यहां बन रही शराब के बारे में पता नहीं चलता, यदि एक शराबी को फ्री में शराब मिल जाती।
असल में हुआ यह कि एक शराबी सीकर के पलनावा के जोहड़ में बन रही हथकढ़ शराब के कारखाने पहुंचा। उसने यहां फ्री में शराब उपलब्ध कराने को कहा। वह मुफ्त की शराब पीना चाहता था। शराब बनाने वालों ने उसकी इच्छा पूरी नहीं की तो उसने तुरंत ही बलारा थाना पुलिस को उनकी कारगुजारी की सूचना दे दी। मौके पर पहुंची पुलिस को एक व्यक्ति तो पकड़ में आ गया, लेकिन एक अन्य भाग छूटा। यह धंधा जोहड़ में पेड़ों की ओट में चल रहा था।
पुलिस की नजर से दूर था कारखाना, पकड़ी शराब
पुलिस देखकर हैरान रह गई कि अंदर जाकर इस कदर कारखाना बनाया गया था कि किसी को भी शक न हो। एकाएक पुलिस को देख मौके पर मौजूद दो लोग भागने लगे। पुलिस ने दोनों को पकड़ने की कोशिश की, लेकिन एक भागने में कामयाब हो गया। एक को पुलिस ने पकड़ लिया। मौके पर 10 लीटर हथकढ़ शराब, 6 ड्रमों में भरा करीब 300 लीटर वॉश मौके पर ही नष्ट कराया। 5 मटके, एक लोहे की टंकी समेत कई सामान जब्त किए। पकड़ा गया आरोपी सांवरमल मेघवाल निवासी पनलावा है। फरार होने वाला सायर सिंह है। सायर सिंह शराब के ठेके पर ही काम करता है।
पिछले लॉकडाउन में भी पकड़ा था सांवर का कारखाना
पुलिस की पूछताछ में सांवर ने बताया कि पिछले लॉकडाउन में शराब के लिए सायर और सांवर ने काफी पैसे कमाए थे। जैसे ही इस बार सरकार ने सख्ती बरतना शुरू किया, सायर ने अपने खेतों के नजदीक जंगल में कारखाना बना लिया। पिछले साल लॉकडाउन में आबकारी टीम ने भी दूसरी जगह इनके कारखाने को पकड़ लिया था। पुलिस का कहना है कि सांवर को पिछली बार भी पकड़ा गया, इसके बावजूद उसने इस बार फिर ऐसी हरकत कर दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn